b'\n_START_ARTICLE_\nHidroelektrarna Blanca\n_START_SECTION_\nNesre\xc4\x8da\n_START_PARAGRAPH_\nSevni\xc5\xa1ki \xc5\xbeupan Kristijan Janc je 3. julija 2008 organiziral t. i. Zadnji spust po Savi, ki se je za\xc4\x8del v Sevnici, kon\xc4\x8dati pa bi se moral v Brestanici. Na spust s kanuji, ki je predvideval tudi ogled del na HE Blanca, je povabil predstavnike sevni\xc5\xa1kih krajevnih skupnosti, predstavnike ob\xc4\x8dine Kr\xc5\xa1ko ter lokalne politike in gospodarstvenike. Pri \xc5\xa1e nezgrajeni hidroelektrarni sta dva od \xc5\xa1tirih kanujev zaplula mimo jezu pri hidroelektrarni. Ko sta zapeljala skozi prelivna polja hidroelektrarne, sta za\xc5\xa1la v vrtinec in se prevrnila. Enega od kanujev je nato pretrgalo na pol. Od 14 oseb, kolikor jih je bilo v obeh \xc4\x8dolnih, jih je utonilo trinajst, med njimi tudi sevni\xc5\xa1ki \xc5\xbeupan Kristijan Janc. Nesre\xc4\x8do je pre\xc5\xbeivela le \xc5\xbeupanova \xc5\xbeena Ana Janc._NEWLINE_Janc je na tiskovni konferenci pred usodnim izletom dejal, da si s povabljenci namerava \xc5\xa1e zadnji\xc4\x8d ogledati Savo, saj po izgradnji hidroelektrarne nikoli ve\xc4\x8d ne bo tak\xc5\xa1na kot do zdaj. Za plovbo mimo hidroelektrarne so se Janc in njegovi sopotniki odlo\xc4\x8dili kljub temu, da so gradbeni delavci pred kratkim tok reke Save \xc5\xbee preusmerili \xc4\x8dez novozgrajeni jez. Vlada je torek, 8. julij 2008 razglasila za dan \xc5\xbealovanja.'